Komisijos Sprendimas
1994 m. gruodžio 20 d.
trečią kartą iš dalies keičiantis Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis
(94/953/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis [1], su pakeitimais, padarytais Aktu dėl Norvegijos Karalystės, Austrijos Respublikos, Suomijos Respublikos ir Švedijos Karalystės stojimo sąlygų ir Sutarčių, kuriomis yra grindžiama Europos Sąjunga, pritaikomųjų pataisų, ypač į jos A priedo I skyriaus II skirsnio 2 punkto i papunktį,
kadangi Direktyvos 91/68/EEB A priedo I skyriaus II skirsnio 2 punkto i papunktyje yra nustatyta, kad valstybėse narių arba regionuose, kurie oficialiai pripažinti neapimtais bruceliozės, privaloma atlikti atsitiktinius ūkių patikrinimus, siekiant įrodyti, kad valstybė narė arba regionas išlieka neapimti bruceliozės;
kadangi iki Stojimo sutarties įsigaliojimo peržiūrėjus šią nuostatą tapo aišku, kad nuo antrųjų metų po pripažinimo, kad valstybė narė arba regionas yra neapimti bruceliozės, reikėtų numatyti alternatyvius atsitiktinius patikrinimus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 91/68/EEB A priedo I skyriaus II skirsnio 2 punkto i papunktis pakeičiamas taip:
"i) - pirmaisiais metais po pripažinimo, kad valstybė narė arba regionas yra neapimti bruceliozės (Br. melitensis), patikrinimais, atliktais atsirinktai parinktuose ūkiuose arba skerdyklose, 99 % patikimumu nustatoma, kad užkrėstų ūkių yra mažiau negu 0,2 % arba, ištyrus ne mažiau kaip 10 % vyresnių kaip šešių mėnesių amžiaus avių ir ožkų, kaip nurodyta C priede, gaunami neigiami rezultatai,
- kasmet, pradedant nuo antrųjų metų po pripažinimo, kad valstybė narė arba regionas yra neapimti bruceliozės (Br. melitensis), patikrinimais, atliktais atsirinktai parinktuose ūkiuose arba skerdyklose, 95 % patikimumu nustatoma, kad užkrėstų ūkių yra mažiau negu 0,2 % arba, ištyrus ne mažiau kaip 5 % vyresnių kaip šešių mėnesių amžiaus avių ir ožkų, kaip nurodyta C priede, gaunami neigiami rezultatai,
- pirmesnių įtraukų nuostatos gali būti iš dalies keičiamos 15 straipsnyje nustatyta tvarka."
2 straipsnis
Šis sprendimas įsigalioja 1995 m. sausio 1 d.
3 straipsnis
Ši sprendimas skirtas valstybėms narėms.
Priimta Briuselyje, 1994 m. gruodžio 20 d.